《题迎薰阁》
宋代·张杲之

虚阁势峥嵘，高陵涿鹿城。前瞻青巀嶭，下阚碧澄泓。

弊宇随时去，雕甍不日成。佳莲供夏景，乔木送秋声。

乳鹭欣双入，北鸿想万程。风生舜弦古，月射庾楼清。

隐隐分行客，憧憧悯细氓。凭高愁自失，怀远恨难平。

赏纵棋兼酒，吟羞石对瑛。炎蒸登览者，方爱此嘉名。

作者简介：张杲之，尝为华州下邽令（《苏魏公文集》卷三一制词）。神宗熙宁五年（一○七二）知台州黄岩县（《嘉定赤城志》卷一一）。